A Bizottság 2564/77/EGK rendelete
(1977. november 22.)
a komlótermelők termelői csoportjainak elismeréséről szóló 1351/72/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1170/77/EGK rendelettel [1] módosított, a komló piacának közös szervezéséről szóló, 1971. július 26-i 1696/71/EGK tanácsi rendeletre [2] és különösen annak 7. cikke (5) bekezdésére,
mivel az 1170/77/EGK rendelet módosította az elismert termelői csoportokra vonatkozó rendelkezéseket, különösen összetételük és feladataik tekintetében;
mivel e feladatokat kiterjesztették; mivel emiatt rendelkezést kell hozni arról, hogy az elismerésre váró csoport esetében annak szabályai tartalmazzanak valamennyi szükséges adatot a tagok csoporton belüli kötelezettségei tudatosítása érekében;
mivel emiatt a komlótermelők termelői csoportjainak elismeréséről szóló, 1972. június 28-i 1351/72/EGK bizottsági rendeletet [3] ennek megfelelően módosítani kell, különösen e csoportoknak a termékeik forgalomba hozatalára vonatkozó politikája, valamint a termelési támogatásra vonatkozó ügykezelése tekintetében;
mivel az e rendeletben előírt intézkedések összhangban vannak a Komlópiaci Irányítóbizottság véleményével,
ELFOGADTA EZT A RENDELETET:
1. cikk
Az 1351/72/EGK rendelet 1. cikke a következőképpen módosul:
"1. cikk
(1) Az 1696/71/EGK rendelet 7. cikke (3) bekezdésének a) és b) pontjában említett közös szabályokat írásban kell megállapítani. A szabályoknak legalább a következőket kell tartalmazniuk:
a) a termelésre tekintetében:
aa) egy vagy több meghatározott fajta - újratelepítéskor vagy új ültetvény létrehozásakor - történő használatára;
bb) az egyes termesztés- és növényvédelmi technológiának való megfelelésre;
cc) a betakarításra, szárításra és adott esetben a forgalomba hozatalra történő előkészítésre vonatkozó szabályok;
b) a forgalomba hozatal tekintetében, különösen a központosítás és a kínálati feltételek tekintetében:
aa) a csoport értékesítéseit szabályozó általános rendelkezések;
bb) a termelők által önállóan értékesíthető mennyiségre vonatkozó előírások és az ilyen értékesítésre irányadó szabályok;
cc) azon feltételek, amelyekkel a csoport számára az 1696/71/EGK rendelet 12. cikkének (3) bekezdése szerint folyósított támogatás piacstabilizációs intézkedésekre fordítható.
(2) "A forgalomba hozatal első szakasza": a termelő által saját maga végrehajtott értékesítés, vagy a termelői csoport esetében a tagjai által termelt komlónak a nagybani kereskedelem vagy a felhasználó ipar számára történő értékesítése."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1977. november 22-én.